གནས་མཁར་གསར་བོད་རིགས་མཐུན་ཚོགས་ཀྱི་ཁ་འགོ་བ་དག་གིས་རང་རང་གི་ལས་འགན་ཕྲག་ཏུ་ཧུར་བརྩོན་གྱིས་འཁུར་ཞོར།བྲེལ་འཚུབ་ཀྱི་གོམ་ཁས་སྲང་ལམ་འདིའི་མགོ་རྔ་རུ་རྐང་རྗེས་ག་ཚོད་ཅིག་དཔར་ཡོད་པ་སུས་ཀྱང་ཚོད་དཔག་བྱེད་དཀའ་ནའང་།ཁོ་ཚོའི་བྲེལ་འཚུབ་ཀྱི་གོམ་འདྲིས་བར་ན་ང་ཚོའི་མི་རིགས་ཀྱི་ལས་དབང་འཕྱོ་ཞིང་རླབས་རིས་བྲལ་བའི་རྒྱུགས་ཆུ་ཆེན་པོ་དེ་ཡིས་མི་ཚོགས་ཀྱི་རླབས་རྒྱུན་ལ་ལྟད་མོར་ལྟ་བཞིན་མདུན་དུ་བསྐྱོད་པ་དང་།བོད་རིགས་ཧ་ཅང་ཉུང་བའི་ས་མཐའི་གནས་མཁར་གསར་གྱི་མཚོ་མཐའ་འདི་ནས་བོད་མི་རིགས་ཀྱི་ཁྱད་ཆོས་མངའ་བའི་རིག་གཞུང་ཞིག་མི་རིགས་འདྲ་མིན་གྱི་དུས་སྟོན་ཐོག་ཏུ་ངོམས་ཐུབ་པ་ནི་གཟི་བརྗིད་ཅིག་དང་ཧ་ཅང་གིས་དགའ་འོས་པའི་བྱ་འགུལ་རླབས་ཆེན་ཞིག་ཅི་ལ་མིན་ནམ།འདི་ལྟར་ཁ་འགོ་བ་ཚོའི་དཀའ་ཚེག་གི་གོམ་འགྲོས་སུ་ཡིད་སྨོན་འཆོར་ཞིང་།གནས་མཁར་གསར་འདིའི་བོད་མི་ཚོའི་སེམས་ཤུགས་ལ་རྗེས་སུ་ཡི་རངས་ཅིའི་ཕྱིར་མི་བྱེད་དམ།